

**ŠIRVINTŲ RAJONO SAVIVALDYBĖS ADMINISTRACIJA**

# Biudžetinė įstaiga. Vilniaus g. 61, LT-19120 Širvintos, tel. (8 382) 51 590,

# faksas (8 382) 30 270, el. p. savivaldybe@sirvintos.lt.

Duomenys kaupiami ir saugomi Juridinių asmenų registre, kodas 188722373.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| **UAB „Širvintų vandenys“**Siunčiama el. p. info@sirvintuvandenys.lt |  | 2022-11- Nr. |

**DĖL ŠIRVINTŲ RAJONO SAVIVALDYBĖS LŪKESČIŲ RAŠTO**

**UŽDARAJAI AKCINEI BENDROVEI „ŠIRVINTŲ VANDENYS“**

Vadovaujantis Lietuvos Respublikos vietos savivaldos įstatymo 29 straipsnio 8 dalies 2 ir 7 punktais ir Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo patvirtinimo“ (toliau – Tvarkos aprašas), 4 punktu, 9 punkto 9.1 papunkčiu, uždarajai akcinei bendrovei „Širvintų vandenys“ (toliau – Bendrovė) parengtas šis Širvintų rajono savivaldybės (toliau – Savivaldybė) lūkesčių raštas (toliau – Lūkesčių raštas), kuriuo nustatomi Savivaldybės lūkesčiai dėl Bendrovės veiklos krypčių, tikslų, jų matavimo (vertinimo) rodiklių ir veiklos principų, prisidedančių prie Savivaldybės strateginiuose veiklos ir plėtros planuose numatytų tikslų pasiekimo. Lūkesčių raštas turi tapti Bendrovės strategijos rengimo pagrindu. Lūkesčiai Bendrovei nustatomi 2023–2026 metams, ne rečiau kaip kas 4 metus, tačiau pagal poreikį gali būti peržiūrimi ir koreguojami (atnaujinami). Lūkesčių raštas skirtas skatinti bendradarbiavimą tarp Savivaldybės ir Bendrovės. Vadovaujantis Tvarkos aprašo 9 punkto 9.2 papunkčiu, Bendrovė turi rengti ir atnaujinti veiklos strategiją atsižvelgdama į šio Lūkesčių rašto turinį.

Šiuo Lūkesčių raštu Savivaldybė neapriboja ar neišplečia Bendrovės teisių ir (ar) pareigų. Nustatytus Savivaldybės lūkesčius Bendrovės vadovas privalo įgyvendinti vadovaudamasis protingumo, skaidrumo, efektyvumo ir racionalaus turto valdymo principais.

**Bendrovės veikla**

Bendrovės pagrindinė funkcija yra užtikrinti Širvintų mieste ir rajone teisės aktų reikalavimus atitinkančio geriamojo vandens tiekimą, valymą ir paskirstymą, saugų ir aplinkai kuo mažiau kenksmingą nuotekų surinkimą ir valymą, paviršinių nuotekų tvarkymą.

Pagrindinės Bendrovės veiklos kryptys:

* geriamojo vandens tiekimas;
* nuotekų šalinimas;
* paviršinių nuotekų tvarkymas;
* techninių sąlygų vandens tiekimui ir nuotekų šalinimui rengimas ir išdavimas;
* tiekiamo ir išleidžiamo vandens kiekio apskaita ir kokybės kontrolė.

**Veiklos lūkesčiai (finansiniai ir nefinansiniai) ir keliami reikalavimai**

Bendrovės veiklos prioritetai siejami su nuosekliai įgyvendinama misija – užtikrinti patikimas ir kokybiškas vandens tiekimo ir nuotekų tvarkymo, paviršinių nuotekų tvarkymo paslaugas klientams patiriant mažiausias sąnaudas ir darant minimalų poveikį aplinkai; vizija – auganti, socialiai atsakinga, pažangos siekianti, moderni ir šiuolaikiška įmonė, teikianti aukščiausios kokybės paslaugas.

Bendrovė yra Savivaldybės teritorijoje veikiantis viešasis geriamojo vandens ir nuotekų bei paviršinių nuotekų tvarkytojas. Bendrovė savo veikla prisideda prie Savivaldybės 2021–2027 metų strateginio plėtros plano prioritetų įgyvendinimo. Prioritetams pasiekti numatytas tikslas – inžinerinių sistemų, tinklų atnaujinimas ir plėtra (vystyti ir gerinti vandens tiekimo ir nuotekų tvarkymo sistemas). Bendrovė įgyvendina Savivaldybės 2022–2024 metų strateginio veiklos plano strateginius tikslus ir programas: 03 – infrastruktūros ir verslo aplinkos tobulinimo programą ir 05 – aplinkos apsaugos programą. Infrastruktūros ir verslo aplinkos tobulinimo programoje nurodyta, kad Savivaldybė planuoja vykdyti viešųjų infrastruktūros objektų priežiūrą, modernizavimą, atlikti rekonstrukcijos ir remonto darbus ir plėtrą, kurti patogią, saugią ir estetišką gyvenamąją aplinką, organizuoti vandens tiekimo paslaugą. Atsižvelgiant į Savivaldybės strateginio veiklos plano aplinkos apsaugos programos tikslus, abonentams ir vartotojams turi būti užtikrinti teikiamų geriamojo vandens tiekimo ir nuotekų tvarkymo paslaugų kokybės rodikliai, nustatyti Lietuvos Respublikos aplinkos ministro 2014 m. lapkričio 4 d. įsakymu Nr. D1-878 „Dėl geriamojo vandens tiekimo ir nuotekų tvarkymo paslaugų kokybės reikalavimų patvirtinimo“.

**Finansiniai lūkesčiai.** Savivaldybė tikisi, kad Bendrovė užtikrins jos, kaip 100 proc. akcijų turinčios akcininkės, ilgalaikius interesus. Atsižvelgiant į tai, Bendrovės vadovui keliamas uždavinys kuo efektyviau panaudoti Bendrovės kapitalą. Tam Bendrovės strategijoje rekomenduojama nustatyti artimiausių finansinių metų tikslus – siekti, kad krizės metu nuosavo kapitalo pelningumo rodiklis (ROE) būtų ne mažesnis kaip 2 proc. Ekonominėms sąlygoms pagerėjus, t. y. energetinės krizės laikotarpiui pasibaigus, siekti, kad ROE rodiklis būtų ne mažesnis kaip 4 proc. (siektina ROE rodiklio reikšmė – 10 proc.). Grynojo pelningumo rodiklis būtų 3 proc. (siektina grynojo pelningumo rodiklio reikšmė – 10 proc.).

Bendrovės reguliuojamų paslaugų kainos priklauso nuo Bendrovės patiriamų sąnaudų ir ilgalaikio turto bazės, todėl privalomas šių rodiklių efektyvus valdymas. Bendrovei keliami lūkesčiai, kad investicijos būtų vykdomos įvertinus jų ekonominę naudą bei grąžą, kad būtų vykdoma atsakinga išlaidų kontrolė, racionaliai valdomas Bendrovės turtas. Didėjančių mokesčių ir kitų veiklos išlaidų kompensavimui turi būti ieškoma veiklos efektyvumo didinimo bei pažangesnių techninių sprendimų, kurie užtikrintų efektyvų lėšų panaudojimą ir ilguoju laikotarpiu sudarytų sąlygas vartotojams turėti optimalias paslaugų kainas. Bendrovė turi orientuotis į klientų interesus ir lūkesčius dėl vandens tiekimo ir nuotekų tvarkymo paslaugų kainų, dėti pastangas, kad šių pagrindinių paslaugų kainos būtų stabilios. Bendrovė turi teikti visuomenei patikimą ir pagrįstą informaciją apie kainų galimus pokyčius ateityje, kad būtų teisingai formuojami visuomenės lūkesčiai dėl kainų raidos bei vartotojai suprastų kainų pasikeitimo priežastis.

**Efektyvi Bendrovės veikla.** Savivaldybės lūkesčiams užtikrinti Bendrovė besąlygiškai turi įgyvendinti Lietuvos Respublikos ir Europos Sąjungos teisės aktų nuostatas, reglamentuojančias geriamojo vandens tiekimą ir nuotekų tvarkymą ir kitas Bendrovės veiklos sritis.

Bendrovė turi užtikrinti vartotojams teisės aktų reikalavimus atitinkančius teikiamo geriamojo vandens kokybės rodiklius. Bendrovės strategijoje turi būti siekiama, kad visas Bendrovės išgaunamas ir vartotojams tiekiamas vanduo atitiktų visus jam keliamus kokybės reikalavimus.

Bendrovė turėtų užtikrinti kuo didesnį jos teikiamų paslaugų prieinamumą Širvintų rajone, turėtų sudaryti sąlygas rajono gyventojams renovuoti arba prisijungti prie vandentiekio ir nuotekų šalinimo tinklų. Tikimasi, kad Bendrovė plės vandentiekio ir nuotekų surinkimo tinklus siekdama didinti gyventojų skaičių, kurie gauna geriamojo vandens tiekimo ir nuotekų tvarkymo paslaugas centralizuotai. Vartotojų skaičiaus augimas tiesiogiai daro įtaką turimos infrastruktūros ir kitų resursų efektyviam panaudojimui. Tai užtikrina optimalias kainas vartotojams ir Bendrovės pajamų didėjimą. Širvintų rajono gyventojų bei verslo subjektų prijungimas prie centralizuotų vandens ir nuotekų surinkimo tinklų užtikrina vartotojams tiekiamo vandens kokybę ir aplinkosauginius reikalavimus atitinkantį nuotekų tvarkymą.

Užtikrindama geriamojo vandens tiekimo ir nuotekų bei paviršinių nuotekų tvarkymo veiklų kokybę, efektyvumą, Bendrovė aktyviai prisidės prie vandens tiekimo ir nuotekų tvarkymo bei paviršinių nuotekų tvarkymo infrastruktūros plėtros planavimo ir įgyvendinimo. Bendrovė turi siekti maksimaliai pasinaudoti Europos struktūrinių fondų lėšomis bei kitais galimais finansavimo šaltiniais, siekdama užtikrinti investicijas į Savivaldybės geriamojo vandens ir nuotekų bei paviršinių nuotekų infrastruktūros plėtrą bei atnaujinimą. Svarbu, kad Bendrovė, vykdydama Europos Sąjungos projektus, atliktų numatytus darbus per nurodytus terminus, kad ir toliau dalyvautų Europos Sąjungos finansuojamuose (iš dalies finansuojamuose) projektuose ir panaudotų projektų lėšas.

Atsižvelgiant į tai, kad ne visi geriamojo vandens tiekimo ir nuotekų bei paviršinių nuotekų tvarkymo tinklai yra inventorizuoti, siektina, kad Bendrovė atliktų ne mažiau kaip 95 proc. visų eksploatuojamų tinklų inventorizaciją.

Bendrovės vykdomos geriamojo vandens išgavimo, gerinimo, tiekimo bei nuotekų tvarkymo veiklos labai glaudžiai susijusios su aplinkosauga bei gamtos ištekliais, todėl vykdydama savo veiklą Bendrovė privalo užtikrinti technologinių procesų (gamybinės veiklos) nepertraukiamumą bei visų įrenginių veikimo patikimumą, o galimų jos sutrikimų pavojų ir poveikį aplinkai sumažinti iki minimumo. Bendrovė privalo peržiūrėti ir pagal poreikį atnaujinti veiksmų algoritmą, kaip paslaugos turi būti teikiamos įvykus avarijoms arba kitiems įvykiams, kurie gali turėti įtakos paslaugų nutrūkimui. Taip pat būtina atlikti neinventorizuotų tinklų inventorizaciją. Siektina, kad Bendrovė atliktų ne mažiau kaip 95 proc. visų eksploatuojamų tinklų inventorizaciją.

Bendrovė turi siekti didinti pelną atsižvelgdama į pagrindinės veiklos gaunamų pajamų mažėjimą, Bendrovė turi ieškoti kitų pelningų veiklų, plėsti ir nereguliuojamos veiklos paslaugas – tai leistų efektyviau panaudoti Bendrovės vadybines kompetencijas, resursus bei generuoti veiklos pelną. Plėsdama veiklą Bendrovė turi atsižvelgti į keliamus reikalavimus bei pokyčius vykdomos veiklos srityje, ieškoti šiuolaikiškų techninių sprendimų.

Savivaldybė tikisi, kad ir toliau bus plėtojama ir atnaujinama vandens tiekimo ir nuotekų surinkimo bei tvarkymo infrastruktūra. Bendrovė privalo užtikrinti kokybišką savo vykdomų veiklų vykdymą, naudoti pažangias, šiuolaikiškas technologijas bei priemones konkretaus pobūdžio darbams atlikti.

Atsižvelgiant į krizę energetikos rinkoje, taip pat į šalies darnios arba tvarios energetikos kursą, Bendrovei siūloma apsvarstyti galimybę naudoti atsinaujinančius energijos išteklius teikiamų paslaugų gamybos procese arba užtikrinant Bendrovės poreikius (pvz. elektros energijos gamybai). Bendrovė turėtų siekti maksimaliai pasinaudoti Europos struktūrinių fondų lėšomis arba kitomis galimomis kompensacijomis.

Bendrovės veikla bei verslo modelis yra skirti tenkinti klientų poreikius, užtikrinti kokybišką, saugų bei nenutrūkstamą paslaugų teikimą ir nuolatinį bendravimą su klientais. Bendrovė privalo periodiškai vykdyti klientų aptarnavimo kokybės tyrimus ir, atsižvelgdama į juos, užtikrinti efektyvų, kokybišką klientų aptarnavimą skaitmenizuodama aptarnavimo kanalų, informacijos rinkimo, pateikimo, atsiskaitymo duomenis, didindama sprendimų priėmimo greitį, nuolat keldama klientų pasitikėjimo indeksą.

**Skaidrumas.** Tikimasi, kad Bendrovė, vykdydama savo veiklą, bus tvari, socialiai atsakinga, pažangi, moderni, konkurencinga, patikima, efektyviai ir skaidriai vykdanti savo funkcijas, teikianti kokybiškas ir saugias paslaugas, kurios atitinka klientų lūkesčius, patrauklaus darbdavio reputaciją išlaikančia ir darbuotojų gerovę užtikrinančia šiuolaikiška įmonė. Bendrovė privalo vykdyti savo veiklą pagal aukščiausius antikorupcijos ir skaidrumo, valdymo, etikos ir socialinės atsakomybės standartus, vadovautis gerąja tvaraus ir subalansuoto vystymosi praktika. Iš Bendrovės laukiama, kad viešieji pirkimai bus atliekami vadovaujantis galiojančių atitinkamų Lietuvos Respublikos įstatymų nuostatomis. Turi būti užtikrinta, kad priimant bet kokius sprendimus būtų užkertamas kelias viešųjų ir privačių interesų konfliktams. Bendrovės vadovas turi užtikrinti, kad Bendrovės interneto svetainėje būtų skelbiama privaloma teisės aktais nustatyta viešai prieinama informacija apie Bendrovę, kuri visada turi būti aktuali.

**Socialinė Bendrovės atsakomybė.** Bendrovės vadovas turi išlaikyti efektyvią ir motyvuotą specialistų komandą, užtikrinti Bendrovės darbuotojams sąžiningą, motyvuojančią, su darbo rezultatais susietą, rinkos sąlygas atitinkančią atlygio sistemą bei saugias ir sveikas darbo sąlygas ir aplinką. Bendrovė turi siekti aiškiomis vertybėmis pagrįstos darbo kultūros, vadovautis visuotinai priimtais etikos principais, kurti solidų ir stiprų Bendrovės įvaizdį, siekti patrauklios darbdavio reputacijos. Tikimasi, kad Bendrovė sudarys sąlygas nuolatiniam darbuotojų tobulėjimui ir kvalifikacijos kėlimui. Iš Bendrovės darbuotojų laukiama kvalifikuoto, mandagaus ir aukšto lygio klientų aptarnavimo ir patikimumo.

**Bendrovės atsakomybė Savivaldybei.** Bendrovės vadovas, organizuodamas Bendrovės veiklą, privalo vadovautis galiojančiais teisės aktais, Bendrovės įstatais, kitais akcininko priimtais sprendimais, gerąja Bendrovės valdymo praktika ir prisiimti atsakomybę už sprendimus, laiku teikti Savivaldybei teisės aktuose nurodytus dokumentus (dokumentų kopijas), duomenis apie strateginių planų priemonių įgyvendinimą ir kitą reikiamą (prašomą) informaciją. Bendrovės vadovas, siekdamas patenkinti Savivaldybės lūkesčius, įgyvendindamas savo teises ir atlikdamas pareigas, privalo veikti pagal teisingumo, protingumo ir sąžiningumo reikalavimus, vadovautis Lietuvos Respublikos valstybės ir savivaldybių turto valdymo, naudojimo ir disponavimo juo įstatyme išdėstytais visuomeninės naudos, efektyvumo, racionalumo ir viešosios teisės principais. Tikimasi, kad vadovaudamasis protingumo principais ir gerosios valdysenos praktika, Bendrovės vadovas iš anksto informuos apie esminius Bendrovės sprendimus, susijusius su Savivaldybės interesais.

Bendrovės vadovas yra atsakingas už Lūkesčių rašte nustatytų lūkesčių įgyvendinimą, kurie perteikiami ir Bendrovės strateginiame veiklos plane. Vadovaujantis Širvintų rajono savivaldybės kontroliuojamų bendrovių pasiektų veiklos tikslų atitikties joms nustatytiems veiklos tikslams vertinimo tvarkos aprašo, patvirtinto Savivaldybės tarybos 2018 m. liepos 23 d. sprendimu Nr. 1-178 „Dėl Širvintų rajono savivaldybės kontroliuojamų bendrovių pasiektų veiklos tikslų atitikties joms nustatytiems veiklos tikslams vertinimo tvarkos aprašo patvirtinimo“, 13 punktu, Bendrovės vadovas iki kiekvienų metų balandžio 30 dienos Širvintų rajono savivaldybės administracijos direktoriui teikia veiklos strategijos įgyvendinimo metinę ataskaitą – Bendrovės veiklos per ataskaitinį laikotarpį apžvalgą.

Administracijos direktorė Ingrida Baltušytė

D. Labanauskienė tel.: 8 613 04318, el. p.: diana.labanauskiene@sirvintos.lt